Tintpapago

Tintpapago (Brotogeris tirica) estas specio de papagoj en la familio papagedoj, latine Psittacidae indiĝenaj de Sudameriko. Ĝi estas endemio de Brazilo.

Taksonomio kaj sistematiko
La Tintpapago estis formale priskribita en 1788 fare de la germana natursciencisto Johann Friedrich Gmelin en sia reviziita kaj etendigita eldono de la verko de Carl Linnaeus nome Systema Naturae. Li metis ĝin kun ĉiuj aliaj papagoj en la genron Psittacus kaj stampis la duvortan nomon Psittacus tirica. La tipa loko estis poste atribuita al Brazilo. La Tintpapago estas nun metita kun sep aliaj papagoj en la genron Brotogeris, kiun enkondukis en 1825 la irlanda zoologo Nicholas Aylward Vigors. 

La genronomo devenas el la Antikva greka brotogērus kun la signifo "kun homa voĉo". La specia epiteto tirica devenas el la tupilingva tiriba kun la signifo "tintanta". Tiu vorto estis uzita por papago. La specio estas monotipa: oni ne agnoskis subspecion.

Aspekto
La Tintpapago estas 23 ĝis 25 cm longa kaj pezas ĉirkaŭ 63 g. Plenkreskuloj havas preskaŭ tute verdan korpon, kvankam ilia nuko havas bluetan nuancon kaj iliaj malsupraj flankoj havas flavecan. Ilia ŝultro estas bronzkolora aŭ brunverda kaj iliaj flugplumoj kaj la malsupra flanko de ilia vosto estas bluetverdaj. Ilia beko estas rozkolora kun pli pala bazo. Nematuraj birdoj similas al plenkreskuloj sed kun malpli da bluo en la flugiloj kaj pli mallonga vosto. La populacio en la ŝtato San-Paŭlo havas multajn individuojn kun blua mutacio.Collar, N., A. Bonan, P. F. D. Boesman, kaj E. de Juana (2020). Plain Parakeet (Brotogeris tirica), versio 1.0. En Birds of the World (J. del Hoyo, A. Elliott, J. Sargatal, D. A. Christie, kaj E. de Juana, Editors). Cornell Lab of Ornithology, Ithaca, NY, USA.  Alirita la 22an de Februaro, 2023

Distribuado kaj habitato
La Tintpapago  troviĝas en orienta Brazilo de Alagoas suden ĝis Santa Catarina kun izol populacio en Rio Grande do Sul. Ĝi loĝas en la biomo de la Atlantikaj arbaroj, kie ĝi troviĝas en sekundara arbaro, kultivita tero kun arbaretoj, plantejoj kaj urbaj parkoj. Ĝi estas ofta en urboj "inkluzive de la grandegaj metropoloj Rio-de-Ĵanejro kaj San-Paŭlo". Direkte al pli altaj altitudoj enlanden ĝi troviĝas ankaŭ en la randoj kaj kanopeo de monta pluvarbaro. En alteco ĝi estas plejparte en la malaltebenaĵoj sed povas esti trovita eĉ ĝis 1 200 m.

Kutimaro
Movoj

La Tintpapago faras kelkajn lokajn laŭsezonajn movojn, sed ili ne estas plene difinitaj.

Manĝado
Tintpapago manĝas ĉefe semojn, fruktojn, florojn kaj nektaron el tre vasta gamo da plantoj kaj arboj. Ĝi ankaŭ manĝas kelkajn plenkreskajn kaj larvajn insektojn.

Reproduktado
Oni kredas, ke la reprodukta sezono de la Tintpapago okazas de septembro ĝis decembro, sed eble komenciĝas pli frue kaj finiĝas pli poste. Ĝi nestas en kavaĵoj en arboj. En kaptiteco, la ovodemetado estas de kvar ovoj, la kovada periodo estas de ĉirkaŭ 26 tagoj, kaj la elnestiĝo okazas sep semajnojn post eloviĝo.

Bildaro

Referencoj

Parrots: A Guide to Parrots of the World; 1998, 

Eksteraj ligiloj

Kategorio:Papagoformaj
Kategorio:Papagedoj
Kategorio:Birdoj de Sudameriko
Kategorio:Birdoj de Brazilo